b'\n_START_ARTICLE_\nObwalden\n_START_SECTION_\nHistoriaa\n_START_PARAGRAPH_\nObwalden oli 1200- ja 1300-lukujen vaihteesta alkaen nimell\xc3\xa4 Unterwalden ob dem Wald osa Unterwaldenia, joka yhdess\xc3\xa4 Urin ja Schwyzin kanssa muodosti Sveitsin vanhan valaliiton vuonna 1291. Napol\xc3\xa9onin vallan aikana 1798\xe2\x80\x931803 alue oli Sarnenin hallintoalue (saks. Distrikt Sarnen) Waldst\xc3\xa4ttenin kantonissa, Helvetian tasavallassa. Vuosina 1803\xe2\x80\x931999 Unterwalden ob dem Wald oli puolikantoni osana Unterwaldenia. Vuodesta 1999 alkaen Obwalden on ollut kantoni, tosin \xe2\x80\x9dpuolikantonin\xe2\x80\x9d oikeuksilla: entisill\xc3\xa4 puolikantoneilla on vain yksi edustaja parlamentin yl\xc3\xa4huoneessa.\n_START_SECTION_\nMaantiede\n_START_PARAGRAPH_\nObwalden sijaitsee Etu-Alppien alueella: kantonin pohjoisosa on Emmentalin Alppeja, etel\xc3\xa4osa Urin Alppeja. Kantonin korkein vuori on Titlis (3\xc2\xa0238 m mpy.). Muita tunnettuja vuoria ovat muun muassa Pilatus ja Brienzer Rothorn (2\xc2\xa0348 m mpy.)._NEWLINE_Kantonin asutus on keskittynyt Sarner Aa- ja Engelberger Aa -jokien laaksoihin ja j\xc3\xa4rvien rannoille.'